Ψήφισμα [1]

σχετικά με την κατάσταση στη Λαοκρατική Δημοκρατία του Κονγκό, ιδίως στις ανατολικές περιοχές της χώρας, και τον αντίκτυπό της στην περιοχή

Η Κοινοβουλευτική Συνέλευση Ίσης Εκπροσώπησης ΑΚΕ-ΕΕ,

- συνερχόμενη στο Κιγκάλι (Ρουάντα) από τις 19 έως τις 22 Νοεμβρίου 2007,

- έχοντας υπόψη το άρθρο 17, παράγραφος 2, του Κανονισμού της,

- έχοντας υπόψη τα προηγούμενα ψηφίσματά της σχετικά με τη Λαοκρατική Δημοκρατία του Κονγκό και την περιοχή των Μεγάλων Λιμνών,

- έχοντας υπόψη τα ψηφίσματα του Συμβουλίου Ασφαλείας των Ηνωμένων Εθνών σχετικά με την κατάσταση στη Λαοκρατική Δημοκρατία του Κονγκό και τις μηνιαίες εκθέσεις του γενικού γραμματέα των Ηνωμένων Εθνών για το θέμα αυτό,

- έχοντας υπόψη το ψήφισμα του Ευρωπαϊκού Κοινοβουλίου, της 15ης Δεκεμβρίου 2004, σχετικά με την κατάσταση στις ανατολικές περιοχές της ΛΔΚ [2],

- έχοντας υπόψη το Σύμφωνο Ασφάλειας, Σταθερότητας και Ανάπτυξης στην περιοχή των Μεγάλων Λιμνών, το οποίο υπογράφηκε στο Ναϊρόμπι (Κένυα) στις 16 Δεκεμβρίου 2006 από τους αρχηγούς κρατών και κυβερνήσεων των χωρών της περιοχής των Μεγάλων Λιμνών,

- έχοντας υπόψη τη Διεθνή Σύμβαση των Δικαιωμάτων του Παιδιού, της 20ής Νοεμβρίου 1989, η οποία απαγορεύει τη συμμετοχή των παιδιών σε ένοπλες συγκρούσεις,

- έχοντας υπόψη την έκθεση της αποστολής της Κοινοβουλευτικής Συνέλευσης Ίσης Εκπροσώπησης ΑΚΕ-ΕΕ για την παρατήρηση των προεδρικών και νομοθετικών εκλογών που διενεργήθηκαν στη ΛΔΚ στις 30 Ιουλίου και στις 29 Οκτωβρίου 2006 αντιστοίχως,

- έχοντας υπόψη την κοινή δράση του Συμβουλίου σχετικά με την αποστολή της Ευρωπαϊκής Ένωσης (ΕΕ) για την παροχή συμβουλών και στήριξης στο πλαίσιο της μεταρρύθμισης του τομέα της ασφάλειας στη ΛΔΚ,

- έχοντας υπόψη τη διαδικασία Κίμπερλυ, η οποία αποσκοπεί στον τερματισμό, εν τέλει, της κυκλοφορίας "ματωμένων διαμαντιών" και στη βελτίωση της διακυβέρνησης στις χώρες αυτές, οι οποίες είναι πλούσιες σε φυσικούς πόρους, μέσω της επαλήθευσης και της πλήρους δημοσίευσης όλων των πληρωμών που καταβάλλονται από τις εταιρείες και των εσόδων που εισρέουν στα ταμεία των κυβερνήσεων από την πώληση πετρελαίου, φυσικού αερίου και εξορυκτικών προϊόντων,

Α. λαμβάνοντας υπόψη ότι οι πολύχρονες ένοπλες συγκρούσεις έχουν δημιουργήσει με άμεσο και έμμεσο τρόπο 4 εκατομμύρια άμεσα και έμμεσα θύματα και έχουν οδηγήσει στην εκτόπιση τουλάχιστον 1,5 εκατομμυρίου ανθρώπων, οι περισσότεροι εκ των οποίων είναι γυναίκες και παιδιά, καθώς και στην καταστροφή των κοινωνικοοικονομικών υποδομών της ΛΔΚ,

Β. υπενθυμίζοντας, με ανησυχία, το γεγονός ότι, από τα τέλη του 2006, περίπου 300000 άτομα που ζούσαν στην επαρχία του Βορείου Κίβου αναγκάστηκαν να εγκαταλείψουν τις εστίες τους εξαιτίας των ένοπλων συγκρούσεων μεταξύ των τακτικών ενόπλων δυνάμεων της ΛΔΚ και των αντάρτικων στρατευμάτων του έκπτωτου στρατηγού Laurent Nkunda, καθώς και άλλων ένοπλων ομάδων, ανεβάζοντας τον συνολικό αριθμό των εκτοπισθέντων σε 800000 άτομα,

Γ. εκφράζοντας την εντονότατη ανησυχία της για την εντεινόμενη βία, τις εκτεταμένες παραβιάσεις των ανθρωπίνων δικαιωμάτων, τους βιασμούς καθώς και άλλες μορφές σεξουαλικής βίας που διαπράττονται εις βάρος γυναικών από τις ανατολικές επαρχίες του Βορείου Κίβου και του Νοτίου Κίβου,

Δ. εκφράζοντας τη βαθιά ανησυχία της για τη συνέχιση και την αυξανόμενη στρατολόγηση παιδιών στρατιωτών στις ανατολικές περιοχές της ΛΔΚ από ένοπλες πολιτοφυλακές,

Ε. ανησυχώντας για τη σχεδόν μόνιμη κατάσταση ανασφάλειας στις ανατολικές περιοχές της ΛΔΚ, η οποία δεν επιτρέπει στις ανθρωπιστικές οργανώσεις να διανέμουν είδη διατροφής και αγαθά πρώτης ανάγκης, όπως φάρμακα, στον άμαχο πληθυσμό,

ΣΤ. θεωρώντας ότι η παρουσία ενόπλων δυνάμεων από τρίτες χώρες, περιλαμβανομένων των πρώην ενόπλων δυνάμεων της Ρουάντας (πρώην FAR/Interahamwe (Δημοκρατικές Δυνάμεις για την Απελευθέρωση της Ρουάντας — FDLR)), οι οποίες εξακολουθούν ατιμωρητί να διαπράττουν βαναυσότητες, όπως δολοφονίες, βιασμούς, βασανισμούς, και επιδρομές, υποχρεώνοντας έτσι τους πολίτες να εκτοπιστούν προς το ανατολικό τμήμα της ΛΔΚ και προς τις γειτονικές χώρες, γεγονός που δημιουργεί κινδύνους για την ασφάλεια, τη σταθερότητα και την ανάπτυξη της χώρας,

Ζ. λαμβάνοντας υπόψη ότι η συνεχιζόμενη ύπαρξη ένοπλων συγκρούσεων και ανεξέλεγκτων ομάδων ενόπλων στην περιοχή των Μεγάλων Λιμνών απειλεί σοβαρά την ειρήνη, τη σταθερότητα, τη δημοκρατία και την ανάπτυξη της περιοχής αυτής· λαμβάνοντας υπόψη ότι θέτει σε κίνδυνο τη συνεργασία μεταξύ των κρατών της περιοχής και ακυρώνει τις προσπάθειες της διεθνούς κοινότητας με σκοπό τη δημιουργία δυναμικών και ευημερούντων δημοκρατικών κρατών σε αυτήν την περιοχή και τη βελτίωση των συνθηκών διαβίωσης των πληθυσμών τους,

Η. λαμβάνοντας υπόψη ότι είναι, ως εκ τούτου, αναγκαίο να ληφθούν όλα τα ενδεδειγμένα μέτρα για τον τερματισμό των συγκρούσεων, τη διάλυση των ένοπλων ομάδων και την πρόληψη τυχόν μελλοντικών συγκρούσεων έτσι ώστε να εμπεδωθεί η ειρήνη και η δημοκρατία, να προαχθεί η σταθερότητα και η ανάπτυξη στην περιοχή προς όφελος της ευημερίας όλων των λαών της περιοχής των Μεγάλων Λιμνών, και να επιτραπεί στις νόμιμες αρχές της ΛΔΚ να εστιάσουν τις προσπάθειές τους στην ανοικοδόμηση της χώρας τους, η οποία έχει καταστραφεί από τους επαναλαμβανόμενους πολέμους,

Θ. λαμβάνοντας υπόψη ότι η ειρήνη και η ασφάλεια, τόσο στη ΛΔΚ όσο και στην περιοχή των Μεγάλων Λιμνών, μπορούν να επιτευχθούν μόνον εφόσον εκλείψει η διαρκής απειλή από την παρουσία ξένων και εγχώριων ένοπλων ομάδων στη ΛΔΚ και των πολιτικών τους οργανώσεων, και εφόσον επιτευχθεί ο πλήρης αφοπλισμός όλων των παραστρατιωτικών ομάδων που λεηλατούν την περιοχή,

Ι. λαμβάνοντας υπόψη ότι το Διεθνές Ποινικό Δικαστήριο (ΔΠΔ) ερευνά τα εγκλήματα που έχουν ενδεχομένως διαπραχθεί στη ΛΔΚ από το 2004 και μετά,

ΙΑ. έχοντας υπόψη τις δεσμεύσεις που αναλήφθηκαν στο Κιγκάλι στις 28 Αυγούστου 2007 από τα μέρη που μετείχαν στην "τριμερή συν" διάσκεψη κορυφής, συγκεκριμένα από τους αρχηγούς των γενικών επιτελείων στρατού της ΛΔΚ, της Ρουάντας, της Ουγκάντας και του Μπουρούντι, καθώς και τις δεσμεύσεις που αναλήφθηκαν στις 16 Σεπτεμβρίου 2007 από τους υπουργούς Εξωτερικών των ως άνω χωρών, με σκοπό την ειρήνευση μέσω της εξουδετέρωσης των αντάρτικων ενόπλων δυνάμεων που δρουν στις αντίστοιχες περιοχές· έχοντας υπόψη την κοινή δήλωση των υπουργών Εξωτερικών της ΛΔΚ και της Ρουάντας, η οποία εκδόθηκε μετά το τέλος της συνάντησής τους στην Κινσάσα στις 3 και 4 Σεπτεμβρίου 2007,

ΙΒ. λαμβάνοντας υπόψη ότι η κοινή δήλωση της κυβέρνησης της Λαοκρατικής Δημοκρατίας του Κονγκό και της κυβέρνησης της Δημοκρατίας της Ρουάντα για μια κοινή προσέγγιση με στόχο την εξάλειψη των κινδύνων που απειλούν την ειρήνη και τη σταθερότητα στις δύο χώρες και στην περιοχή των Μεγάλων Λιμνών, η οποία υπογράφηκε στις 9 Νοεμβρίου 2007 από τους υπουργούς Εξωτερικών των δύο χωρών, με τη διευκόλυνση των Ηνωμένων Εθνών και την παρουσία εκπροσώπων των Ηνωμένων Πολιτειών της Αμερικής και της ΕΕ, δημιουργεί νέες προοπτικές για την ειρήνη και τη συνεργασία μεταξύ των κρατών της περιοχής,

ΙΓ. λαμβάνοντας υπόψη ότι ο πρόεδρος της ΛΔΚ, Joseph Kabila, και ο ομόλογός του πρόεδρος της Ουγκάντας, Yoweri Museveni, συναντήθηκαν στην Τανζανία τον Σεπτέμβριο του 2007 με σκοπό τη δημιουργία, με τη βοήθεια του ΟΗΕ, κοινής στρατιωτικής δύναμης για την εκτόπιση των ανταρτών του Αντιστασιακού Στρατού του Θεού (LRA) οι οποίοι προκαλούν αστάθεια στην περιοχή, αλλά και τη διεξαγωγή κοινών πετρελαϊκών ερευνών,

ΙΔ. λαμβάνοντας υπόψη ότι η ΛΔΚ διαθέτει πλούσιο μεταλλευτικό φυσικό πλούτο και δασικούς πόρους, μεταξύ άλλων, η διαχείριση των οποίων πρέπει να γίνεται προσεκτικά και αποδοτικά, έτσι ώστε να εξασφαλιστεί η οικονομική και κοινωνική ανάπτυξη της χώρας,

ΙΕ. έχοντας υπόψη την πρωτοβουλία για τη διαφάνεια στις εξορυκτικές βιομηχανίες (ΠΔΕΒ), της οποίας η ΛΔΚ είναι συμβαλλόμενο μέρος,

ΙΣΤ. έχοντας υπόψη την απόφαση της κυβέρνησης της ΛΔΚ να αναθεωρήσει τις συμβάσεις που υπογράφηκαν στους τομείς της εξόρυξης και της δασοκομίας την περίοδο του πολέμου και κατά τη διάρκεια της μεταβατικής περιόδου,

ΙΖ. λαμβάνοντας υπόψη ότι το νέο σύνταγμα που εγκρίθηκε στις 18 Δεκεμβρίου 2005 από το λαό του Κονγκό προσφέρει την αναγκαία σταθερή βάση στην οποία μπορεί να θεμελιωθεί ένα κράτος δικαίου και μια πραγματικά δημοκρατική κοινωνία,

ΙΗ. λαμβάνοντας υπόψη ότι οι πολυκομματικές προεδρικές και νομοθετικές εκλογές που διενεργήθηκαν στη ΛΔΚ στις 30 Ιουλίου και στις 29 Οκτωβρίου 2006 αντιστοίχως αναπτέρωσαν τις ελπίδες του πληθυσμού για μια περίοδο ειρήνης, σταθερότητας και ευημερίας μετά από πολυετείς δικτατορίες και πολέμους· λαμβάνοντας υπόψη ότι την περίοδο αυτή διοργανώνονται δημοτικές εκλογές,

ΙΘ. λαμβάνοντας υπόψη ότι όλοι οι πολίτες του Κονγκό έχουν δικαίωμα ίσης προστασίας από τις κυβερνητικές αρχές, ειδικότερα όσον αφορά την ασφάλεια, περιλαμβανομένης της προσωπικής τους ασφάλειας και της ασφάλειας της περιουσίας τους,

Κ. λαμβάνοντας υπόψη ότι το κοινοβούλιο του Κονγκό ενέκρινε προσφάτως τον νόμο που διέπει το καθεστώς της πολιτικής αντιπολίτευσης στη ΛΔΚ, με σκοπό την ενίσχυση της δημοκρατίας και του ρόλου της πολιτικής αντιπολίτευσης στη διακυβέρνηση της χώρας,

1. καλεί όλες τις δυνάμεις που εμπλέκονται στη σύγκρουση στις ανατολικές περιοχές της ΛΔΚ να σεβαστούν τα ανθρώπινα δικαιώματα και το διεθνές ανθρωπιστικό δίκαιο, να τερματίσουν όλες τις επιθέσεις κατά αμάχων και να επιτρέψουν στις οργανώσεις παροχής ανθρωπιστικής βοήθειας να συνδράμουν τον άμαχο πληθυσμό·

2. ζητεί οι δράστες παραβιάσεων των ανθρωπίνων δικαιωμάτων, εγκλημάτων πολέμου, εγκλημάτων κατά της ανθρωπότητας, σεξουαλικής βίας κατά γυναικών και στρατολόγησης παιδιών στρατιωτών να καταγγέλλονται, να κατονομάζονται, να διώκονται και να τιμωρούνται σύμφωνα με το εθνικό και διεθνές ποινικό δίκαιο·

3. καλεί την κυβέρνηση της ΛΔΚ και την αποστολή των Ηνωμένων Εθνών στη Λαοκρατική Δημοκρατία του Κονγκό (MONUC) να διασφαλίσουν ενδεδειγμένο επίπεδο ασφάλειας για τα μέλη ανθρωπιστικών οργανώσεων·

4. καλεί τις κυβερνήσεις των κρατών μελών της ΕΕ και των χωρών ΑΚΕ, το Συμβούλιο της ΕΕ, την Ευρωπαϊκή Επιτροπή, τον ΟΗΕ και την Αφρικανική Ένωση (ΑΕ) να καταβάλουν κάθε δυνατή προσπάθεια ώστε να παρασχεθεί αποτελεσματική και επαρκής βοήθεια στον πληθυσμό των ανατολικών περιοχών της ΛΔΚ και να συμβάλουν στην αντιμετώπιση μιας ανθρωπιστικής καταστροφής·

5. εκφράζει βαθύτατη ανησυχία για την κατάσταση και τον αριθμό των εσωτερικά εκτοπισθέντων ατόμων και των προσφύγων που εξακολουθούν να βρίσκονται στις γειτονικές χώρες, καλεί δε τις αρχές της ΛΔΚ και τις χώρες προορισμού να κάνουν ό,τι μπορούν για να διευκολύνουν τον ασφαλή επαναπατρισμό των κονγκολέζων προσφύγων, ιδίως μέσω της πλήρους συνεργασίας τους με εταίρους όπως το Παγκόσμιο Επισιτιστικό Πρόγραμμα του ΟΗΕ (ΠΕΠ) και η Υπάτη Αρμοστεία του ΟΗΕ για τους Πρόσφυγες (UNHCR)·

6. καλεί την Ευρωπαϊκή Επιτροπή και το Συμβούλιο να προετοιμάσουν, με τη συνεργασία μη κυβερνητικών οργανώσεων (ΜΚΟ) και της κυβέρνησης της ΛΔΚ, ένα ανθρωπιστικό πρόγραμμα για τη ΛΔΚ με σκοπό την παροχή αυξημένης και βελτιωμένης ιατρικής βοήθειας στον λαό του Κονγκό·

7. καλεί την Ευρωπαϊκή Επιτροπή να στηρίξει, μεταξύ άλλων και με οικονομικά μέσα, τη διοργάνωση ειρηνευτικής διάσκεψης στο Κίβου, έτσι ώστε να επιτραπεί στον πληθυσμό να μετάσχει στην προσπάθεια αναζήτησης βιώσιμων λύσεων·

8. λαμβάνει δεόντως υπόψη τις αμοιβαίες δεσμεύσεις του Μπουρούντι, της ΛΔΚ, της Ουγκάντας και της Ρουάντας, και ειδικότερα το κοινό ανακοινωθέν που υπέγραψαν οι κυβερνήσεις της Ρουάντας και της ΛΔΚ στο Ναϊρόμπι στις 9 Νοεμβρίου 2007, με σκοπό την εξεύρεση συντονισμένων και μακροπρόθεσμων λύσεων στα προβλήματα ασφάλειας που αντιμετωπίζει η περιοχή, και επικροτεί τις προσπάθειες των εμπλεκομένων·

9. απευθύνει έκκληση σε όλες τις πλευρές να τηρήσουν πιστά τις δεσμεύσεις που έχουν αναλάβει, καλεί δε τον ΟΗΕ, την ΕΕ, την ΑΕ, τους εταίρους των ενδιαφερομένων χωρών, καθώς και τους Φίλους των Μεγάλων Λιμνών, να στηρίξουν ενεργά και σταθερά τις προσπάθειες υλοποίησης αυτών των δεσμεύσεων και του Συμφώνου Ασφάλειας, Σταθερότητας και Ανάπτυξης στην περιοχή των Μεγάλων Λιμνών·

10. παροτρύνει την κυβέρνηση της Λαοκρατικής Δημοκρατίας του Κονγκό, με την υποστήριξη της MONUC — οι πόροι της οποίας πρέπει να αυξηθούν– και σύμφωνα με την παράγραφο 9(β) του κοινού ανακοινωθέντος της 9ης Νοεμβρίου 2007, να "αναλάβει επειγόντως στρατιωτική δράση για τη διάλυση των πρώην ενόπλων δυνάμεων της Ρουάντας (πρώην FAR/Interahamwe), οι οποίες αποτελούν στρατιωτική οργάνωση με γενοκτόνο δράση στη ΛΔΚ", επισημαίνοντας ότι οι επιχειρήσεις αυτές πρέπει να "πραγματοποιηθούν παράλληλα με επιχειρήσεις διάλυσης των παράνομων ένοπλων ομάδων που δρουν στο βόρειο και στο νότιο Κίβου"·

11. χαιρετίζει το γεγονός ότι η Ρουάντα και η ΛΔΚ εξέφρασαν τη βούληση, κατά τη συνάντηση των υπουργών Εξωτερικών των δύο χωρών στην Κινσάσα στις 3 και 4 Σεπτεμβρίου 2007, να εξομαλύνουν τις μεταξύ τους σχέσεις, και ενθαρρύνει αυτή τους την προσπάθεια·

12. ζητεί από όλα τα κράτη που έχουν συνυπογράψει το Σύμφωνο Ασφάλειας, Σταθερότητας και Ανάπτυξης στην περιοχή των Μεγάλων Λιμνών να προβούν στην πλήρη επικύρωση και εφαρμογή του·

13. ζητεί να καταβληθούν προσπάθειες σε εθνικό και διεθνές επίπεδο για την ενίσχυση του κράτους δικαίου στη ΛΔΚ, ιδίως στους τομείς της διακυβέρνησης και της ασφάλειας·

14. απευθύνει έκκληση υπέρ της αποκατάστασης και του σεβασμού του κύρους των κρατικών θεσμών στο σύνολο της χώρας, πράγμα που συνεπάγεται τον αφοπλισμό όλων των πολιτοφυλακών·

15. καλεί τη διεθνή κοινότητα, περιλαμβανομένων των κρατών μελών της ΕΕ και των κρατών ΑΚΕ, να τηρήσουν τις υποσχέσεις τους να συνεργαστούν με τη ΛΔΚ και να συμβάλουν στη σταθεροποίηση των ανατολικών περιοχών της χώρας·

16. καλεί τον ΟΗΕ, την ΕΕ, την ΑΕ και τους λοιπούς εταίρους της ΛΔΚ να συνεχίσουν να στηρίζουν τις προσπάθειες των αρχών της χώρας αυτής για τη μεταρρύθμιση του στρατού, της αστυνομίας, των δυνάμεων ασφαλείας και του δικαστικού σώματος με σκοπό την αποκατάσταση των δομών του κράτους και του κύρους του, καθόσον όλα αυτά τα στοιχεία είναι απολύτως απαραίτητα για την εδραίωση της ειρήνης και της ασφάλειας στη χώρα αλλά και στην περιοχή των Μεγάλων Λιμνών·

17. εκφράζει την ικανοποίησή της για την ανάδειξη δημοκρατικά εκλεγμένων οργάνων στη ΛΔΚ και καλεί τους ηγέτες της χώρας να αναλάβουν όλες τις αναγκαίες πρωτοβουλίες με σκοπό την εδραίωση της δημοκρατίας και τη διασφάλιση της συμμετοχής όλων των ενεργών δυνάμεων του έθνους του Κονγκό στη διακυβέρνηση της χώρας βάσει του σεβασμού της συνταγματικής τάξης·

18. χαιρετίζει το γεγονός ότι το Κοινοβούλιο του Κονγκό ενέκρινε προσφάτως τον νόμο που διέπει το καθεστώς της πολιτικής αντιπολίτευσης και ζητεί την ταχεία επίσημη δημοσίευση και την επιτυχή εφαρμογή του·

19. καλεί την ΕΕ και τη διεθνή κοινότητα να προσφέρουν τη στήριξή τους στη διενέργεια των τοπικών και δημοτικών εκλογών, οι οποίες είχαν προγραμματιστεί αρχικά για το 2007, ως το τελευταίο στάδιο της εκλογικής διαδικασίας στο Κονγκό·

20. λαμβάνει υπόψη την απόφαση να αναθεωρηθούν οι συμβάσεις που υπογράφηκαν στους τομείς της εξόρυξης και της δασοκομίας την περίοδο του πολέμου και κατά τη διάρκεια της μεταβατικής φάσης με σκοπό την αναδιαπραγμάτευσή τους, καλεί δε την κυβέρνηση της ΛΔΚ να θεσπίσει διαφανείς μηχανισμούς διαχείρισης των φυσικών πόρων της χώρας οι οποίοι θα επιτρέπουν στο Κοινοβούλιο, καθώς και στην κοινωνία των πολιτών, να καταθέτουν προτάσεις υπέρ της προάσπισης των συμφερόντων του πληθυσμού του Κονγκό·

21. θεωρεί ότι η πρόσβαση στον φυσικό πλούτο της χώρας, καθώς και ο δημοκρατικός έλεγχος και η δίκαιη αναδιανομή του υπέρ του πληθυσμού συνολικά, είναι απαραίτητες προϋποθέσεις για τη βιώσιμη ανάπτυξη της χώρας·

22. καλεί την Ευρωπαϊκή Επιτροπή και το Συμβούλιο της ΕΕ να ενισχύσουν τους υφιστάμενους δεσμούς συνεργασίας με την κυβέρνηση της ΛΔΚ όσον αφορά την παρακολούθηση της εκμετάλλευσης των φυσικών πόρων της χώρας·

23. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ, την Επιτροπή, τις κυβερνήσεις της Λαοκρατικής Δημοκρατίας του Κονγκό και των χωρών των Μεγάλων Λιμνών, τον Γενικό Γραμματέα των Ηνωμένων Εθνών και την Επιτροπή της Αφρικανικής Ένωσης.

[1] Εγκρίθηκε από την Κοινοβουλευτική Συνέλευση Ίσης Εκπροσώπησης ΑΚΕ-ΕΕ, στις 22 Νοεμβρίου 2007, στο Κιγκάλι (Ρουάντα).

[2] ΕΕ C 226E της 15.9.2005, σ. 359.

--------------------------------------------------

Παράρτημα V

Δήλωση του Κιγκάλι

για φιλικές για την ανάπτυξη συμφωνίες οικονομικής εταιρικής σχέσης (ΣΟΕΣ)

Η Κοινοβουλευτική Συνέλευση Ίσης Εκπροσώπησης ΑΚΕ-ΕΕ, συνερχόμενη στο Κιγκάλι (Ρουάντα) από τις 19 έως τις 22 Νοεμβρίου 2007:

I. Προοίμιο

Α. λαμβάνοντας υπόψη ότι στη συμφωνία του Κοτονού καθορίζεται η συμφωνία των συμβαλλομένων να συνάψουν νέες εμπορικές συμφωνίες συμβατές με τους κανόνες του ΠΟΕ, αίροντας προοδευτικά τους φραγμούς στο μεταξύ τους εμπόριο, ενισχύοντας τη συνεργασία σε όλους τους τομείς που σχετίζονται με το εμπόριο και την ανάπτυξη, χρησιμοποιώντας ως βάση το κεκτημένο και βελτιώνοντας την πρόσβαση στην αγορά,

Β. λαμβάνοντας υπόψη ότι η δημιουργία περιφερειακών αγορών αποτελεί καίριας σημασίας μέσο για την επιτυχή εφαρμογή των ΣΟΕΣ, και λαμβάνοντας υπόψη ότι η περιφερειακή ολοκλήρωση αποτελεί σημαντική βάση για την κοινωνική και οικονομική ανάπτυξη των κρατών ΑΚΕ,

Γ. υπενθυμίζοντας ότι ο στόχος της οικονομικής και εμπορικής συνεργασίας ΑΚΕ-ΕΕ είναι η προαγωγή της ανάπτυξης και η προώθηση της σταδιακής ενσωμάτωσης των κρατών ΑΚΕ στην παγκόσμια οικονομία,

Δ. υπενθυμίζοντας ότι, σύμφωνα με τη δήλωση του Κέιπ Τάουν, κύριος στόχος των διαπραγματεύσεων για τη σύναψη ΣΟΕΣ είναι η ενίσχυση των οικονομιών των κρατών ΑΚΕ,

Ε. υπογραμμίζοντας ότι με τη δήλωση του Κέιπ Τάουν ζητείται η ανοικτή και διαφανής διάρθρωση των διαπραγματεύσεων, λαμβάνοντας υπόψη τις διαφορές ως προς τους διαθέσιμους πόρους και το επίπεδο ανάπτυξης μεταξύ των δύο διαπραγματευόμενων πλευρών,

ΣΤ. αναγνωρίζοντας το γεγονός ότι, μέχρι στιγμής, για διάφορους λόγους, καμία από τις διαπραγματευτικές ομάδες ΑΚΕ δεν έχει κατορθώσει να ολοκληρώσει τις διαπραγματεύσεις για μια συνολική ΣΟΕΣ,

II. Η διαδικασία διαπραγματεύσεων

1. λαμβάνει υπόψη ότι τα κράτη ΑΚΕ δήλωσαν ότι έχουν δεχτεί πιέσεις από την Ευρωπαϊκή Επιτροπή να υπογράψουν μια ΣΟΕΣ και ότι αυτό δεν συνάδει με το πνεύμα της εταιρικής σχέσης ΑΚΕ-ΕΕ·

2. παροτρύνει την Ευρωπαϊκή Επιτροπή να αναγνωρίσει ότι απαιτείται περισσότερος χρόνος προκειμένου τα κράτη ΑΚΕ να αξιολογήσουν λεπτομερώς τις συνέπειες των προτεινόμενων συμφωνιών, δεδομένου ότι οι διαπραγματεύσεις εξελίσσονται με εντατικούς ρυθμούς τα τελευταία μόλις δύο χρόνια·

3. σημειώνει με ανησυχία ότι η Ευρωπαϊκή Επιτροπή έχει δηλώσει ότι, εάν δεν έχουν συναφθεί συμφωνίες, θα επιβάλλονται δασμοί σε πολλές εξαγωγές από κράτη ΑΚΕ τα οποία δεν ανήκουν στην κατηγορία των λιγότερο ανεπτυγμένων χωρών, αρχής γενομένης από 1ης Ιανουαρίου 2008, και ότι αυτό απειλεί την ευημερία και τον βιοπορισμό εκατομμυρίων εργαζομένων στις χώρες ΑΚΕ·

4. σημειώνει την πρόσφατη απόφαση της Ευρωπαϊκής Επιτροπής να υιοθετήσει μια προσέγγιση δύο βημάτων με σκοπό να αποφευχθεί η παρεμπόδιση του εμπορίου για ορισμένα κράτη ΑΚΕ και να συνεχιστούν οι διαπραγματεύσεις μετά την 31η Δεκεμβρίου 2007 για τη σύναψη συνολικών, φιλικών για την ανάπτυξη ΣΟΕΣ·

5. υπογραμμίζει τη σημασία των περιφερειακών αγορών και τονίζει ότι πρέπει να αποφευχθεί κάθε προσέγγιση "δύο βημάτων", ή κάθε άλλη πρωτοβουλία η οποία ενδέχεται να υποσκάπτει τις διαδικασίες περιφερειακής ολοκλήρωσης των χωρών ΑΚΕ, οι οποίες βρίσκονται σε εξέλιξη·

6. τονίζει ότι η Ευρωπαϊκή Επιτροπή πρέπει να τηρήσει τις δεσμεύσεις που έχουν αναληφθεί στο πλαίσιο της συμφωνίας του Κοτονού ώστε να διασφαλιστεί ότι τα κράτη ΑΚΕ — περιλαμβανομένων των χωρών που δεν ανήκουν στην κατηγορία των λιγότερο ανεπτυγμένων χωρών — που δεν είναι σε θέση να υπογράψουν ΣΟΕΣ θα έχουν τη δυνατότητα υπαγωγής σε ένα νέο εμπορικό πλαίσιο το οποίο θα αντιστοιχεί στις ιδιαίτερες ανάγκες τους και θα συνάδει με το άρθρο 37, παράγραφος 6, της συμφωνίας του Κοτονού·

7. καλεί τα συμβαλλόμενα μέρη να συμπεριλάβουν μια ρήτρα περιοδικής αναθεώρησης σε όλες τις ΣΟΕΣ, προκειμένου να καθίσταται δυνατή η αξιολόγησή τους και η πραγματοποίηση τυχόν αναγκαίων προσαρμογών·

III. Αρχές

Συνολική προσέγγιση

8. φρονεί ότι όλες οι συμφωνίες που θα συναφθούν, είτε πρόκειται για ενδιάμεσες συμφωνίες είτε για ολοκληρωμένες ΣΟΕΣ, πρέπει να διασφαλίζουν ότι καμία χώρα δεν θα βρίσκεται σε χειρότερη κατάσταση μετά την εκπνοή της προθεσμίας των διαπραγματεύσεων·

9. ζητεί την κατάλληλη μείωση του κατώτατου ορίου που ορίζεται στις ενδιάμεσες συμφωνίες για την προσχώρηση λιγότερο ανεπτυγμένων χωρών, έτσι ώστε να αντικατοπτρίζει το επίπεδο ανάπτυξής τους·

10. τονίζει ότι η διαδικασία περιφερειακής ολοκλήρωσης για τις περιφέρειες ΣΟΕΣ πρέπει να αποτελεί βασική αρχή των ΣΟΕΣ, καθώς και ότι οι συμφωνίες αυτές πρέπει να είναι σύμφωνες και να συμβάλλουν στην ενίσχυση των περιφερειακών πρωτοβουλιών ολοκλήρωσης μεταξύ των χωρών ΑΚΕ·

Ενίσχυση της πρόσβασης στην αγορά

11. εκτιμά ότι, για τις λιγότερο ανεπτυγμένες χώρες που δεν μετέχουν ακόμη στο ενδιάμεσο σύστημα, η πρωτοβουλία "όλα εκτός όπλων" (ΟΕΟ) δεν είναι από μόνη της αρκετή και πρέπει να συνδυαστεί με βελτιωμένους και απλουστευμένους κανόνες καταγωγής·

12. υπογραμμίζει ότι η απλούστευση των κανόνων καταγωγής είναι αναγκαία προϋπόθεση και ότι η υλοποίηση των νέων συμφωνιών πρέπει να χαρακτηρίζεται από τη μέγιστη δυνατή ευελιξία·

13. τονίζει ότι η Ευρωπαϊκή Επιτροπή πρέπει να περιλαμβάνει στις συμφωνίες κατάλληλες ασυμμετρίες, ειδικότερα όσον αφορά τον ορισμό του "ουσιαστικά όλες οι εμπορικές συναλλαγές", την κάλυψη ευπαθών προϊόντων, τη διάρκεια των μεταβατικών περιόδων και τον ρυθμό της ελευθέρωσης βάσει αναπτυξιακών δεικτών, τις διασφαλίσεις και την επίλυση διαφορών·

14. σημειώνει ότι η σύναψη μιας νέας γενιάς συμφωνιών ελευθέρων συναλλαγών από την Ευρωπαϊκή Επιτροπή μπορεί να οδηγήσει σε περαιτέρω διάβρωση των εμπορικών προτιμήσεων που απολαμβάνουν σήμερα τα κράτη ΑΚΕ και ότι, ως εκ τούτου, η ΕΕ πρέπει να λάβει υπόψη αυτήν την πτυχή και να παράσχει επαρκή στήριξη για την προσαρμογή, την ενίσχυση της ανταγωνιστικότητας και τη διαφοροποίηση στα κράτη ΑΚΕ·

15. ζητεί την παροχή επαρκούς οικονομικής και τεχνικής στήριξης στα κράτη ΑΚΕ, έτσι ώστε να έχουν τη δυνατότητα να αντεπεξέρχονται στους εισαγωγικούς κανόνες και πρότυπα της ΕΕ και, ως εκ τούτου, να επωφελούνται πλήρως από τη βελτίωση της πρόσβασης στην αγορά·

Αντιμετώπιση εμποδίων από την πλευρά της προσφοράς

16. εκφράζει την ανησυχία της για πολλές από τις διατάξεις που πρότεινε η Ευρωπαϊκή Επιτροπή στους τομείς των υπηρεσιών, του ανταγωνισμού, της πνευματικής ιδιοκτησίας, καθώς και των δημοσίων προμηθειών, δεδομένου ότι ορισμένες περιφέρειες ΑΚΕ δεν επιθυμούν να εξετάσουν τα εν λόγω ζητήματα, και παροτρύνει την Ευρωπαϊκή Επιτροπή να επιδείξει ευελιξία σε αυτό το θέμα·

17. εκφράζει τη λύπη της για το γεγονός ότι οι καθυστερήσεις ως προς την επικύρωση της αναθεωρημένης συμφωνίας του Κοτονού ενδέχεται να εμποδίσουν την υλοποίηση του 10ου Ευρωπαϊκού Ταμείου Ανάπτυξης (ΕΤΑ), κάτι που είναι πιθανόν να οδηγήσει σε ανεπάρκεια των ετησίων κονδυλίων για την παροχή βοήθειας στο πλαίσιο της συνεργασίας ΑΚΕ-ΕΕ και, ως εκ τούτου, ενθαρρύνει όλα τα ενδιαφερόμενα μέρη να ολοκληρώσουν τη διαδικασία κύρωσης το ταχύτερο δυνατόν·

18. τονίζει ότι μια συμφωνία που θα αφορά μόνο τα αγαθά πρέπει να περιλαμβάνει σαφείς διατάξεις που θα διέπουν τη βοήθεια για το εμπόριο που σχετίζεται με τις ΣΟΕΣ, επιπλέον του ΕΤΑ, της ανάπτυξης ικανοτήτων από την πλευρά της προσφοράς και της αντιμετώπισης του κοινωνικού αντικτύπου από την ελευθέρωση του εμπορίου στις χώρες ΑΚΕ·

19. τονίζει, περαιτέρω, ότι η διάθεση των πόρων του ΕΤΑ δεν πρέπει να συνδέεται ή να θέτει ως προϋπόθεση την υπογραφή ΣΟΕΣ·

Διαφοροποίηση των κυβερνητικών εσόδων

20. ζητεί να ληφθεί μεγαλύτερη μέριμνα για τις προκλήσεις που αντιμετωπίζουν τα κράτη ΑΚΕ ως προς τη διαφοροποίηση των εσόδων, δεδομένου ιδίως ότι θα καταργηθούν οι εισαγωγικοί δασμοί σε όλους σχεδόν τους τομείς των εμπορικών συναλλαγών με την ΕΕ·

21. επικροτεί την πρόταση δημιουργίας ταμείων περιφερειακής ανάπτυξης στο πλαίσιο των ΣΟΕΣ, τα οποία θα περιλαμβάνουν ένα "μέσο δημοσιονομικής προσαρμογής" που θα στηρίζεται στις συνεισφορές της Ευρωπαϊκής Επιτροπής και των κρατών μελών της ΕΕ, προκειμένου να χορηγείται χρηματοδοτική ενίσχυση σε πρωτοβουλίες διαφοροποίησης των εσόδων στα κράτη ΑΚΕ αλλά και να ενισχύονται πρωτοβουλίες θεμιτού εμπορίου·

Αντιμετώπιση του αντικτύπου της μεταρρύθμισης της κοινής γεωργικής πολιτικής στο εξωτερικό εμπόριο

22. καλεί την ΕΕ να διασφαλίσει ότι κάθε μεταρρύθμιση της κοινής γεωργικής πολιτικής (ΚΓΠ) συνάδει πλήρως με τους στόχους της αναπτυξιακής της πολιτικής και της συνεργασίας με τις χώρες ΑΚΕ·

23. φρονεί ότι κατά την κατάρτιση και την εφαρμογή των συνοδευτικών μέτρων στον τομέα της ζάχαρης πρέπει να ληφθούν υπόψη τα σημαντικά διδάγματα που αντλήθηκαν από προηγούμενες μεταρρυθμίσεις στον γεωργικό τομέα (όπως οι προσαρμογές στους τομείς της μπανάνας και του ρουμιού, καθώς και η μεταρρύθμιση της ΚΓΠ)·

Η διάσταση του φύλου

24. εκφράζει τη λύπη της για το γεγονός ότι, μέχρι στιγμής, δεν έχουν καταρτιστεί συγκεκριμένα θετικά μέτρα για τη διασφάλιση και την προαγωγή των δικαιωμάτων των γυναικών και των κοριτσιών σύμφωνα με το άρθρο 31 της συμφωνίας του Κοτονού, καθώς και για το γεγονός ότι δεν έχει ενταχθεί η διάσταση του φύλου στη διαδικασία διαπραγμάτευσης των ΣΟΕΣ· καλεί, συνεπώς, την Ευρωπαϊκή Επιτροπή να διενεργήσει συστηματική ανάλυση, κατά τη διάρκεια των διαπραγματεύσεων και μετά την ολοκλήρωσή τους, του κοινωνικού αντικτύπου των ΣΟΕΣ όσον αφορά τις πλέον ευάλωτες ομάδες του πληθυσμού·

Συμπέρασμα

25. συμφωνεί να οργανώσει την εποπτεία από την Κοινοβουλευτική Συνέλευση Ίσης Εκπροσώπησης με σκοπό τη δημόσια παρακολούθηση και αξιολόγηση του εμπορικού και αναπτυξιακού αντικτύπου από την εφαρμογή των ΣΟΕΣ, τη βελτίωση της συνοχής των πολιτικών για την ανάπτυξη και την κατάρτιση μηχανισμών οι οποίοι θα εγγυώνται τη λογοδοσία και την τακτική εκπόνηση εκθέσεων σχετικά με τη συμβολή των ΣΟΕΣ στη δίκαιη και βιώσιμη ανάπτυξη·

26. καταλήγει στο συμπέρασμα ότι η Κοινοβουλευτική Συνέλευση Ίσης Εκπροσώπησης θα συνεχίσει τις προσπάθειές της για να διασφαλίσει ότι το όποιο νέο εμπορικό πλαίσιο δεν θα οδηγήσει σε επιδείνωση της κατάστασης καμίας χώρας και, επιπλέον, ότι οι νέες εμπορικές συμφωνίες θα προάγουν την ευημερία και τη βιώσιμη ανάπτυξη σε όλα τα κράτη ΑΚΕ.

--------------------------------------------------